După mai multe încercări eşuate de a vinde un conac care i-a aparținut cândva lui Joseph Goebbels, ministrul de Finanţe german a declarat joi că va ceda această proprietate cu titlu gratuit, informează The Guardian.
În speranța că va pune capăt unei dezbateri de zeci de ani privind reconversia sau demolarea unui vast sit dezafectat din zona rurală de la nord de capitala germană, guvernul de la Berlin se oferă să dea cu titlu gratuit un conac care i-a aparținut cândva ministrului de propagandă al lui Adolf Hitler, Joseph Goebbels.
„Ofer situl oricui ar dori să-l ia; să-l preia ca pe un cadou din partea landului Berlin”, a declarat ministrul de finanțe al Berlinului, Stefan Evers, în fața parlamentului landului, potrivit agenției germane de presă. În cazul în care nu se găseşte niciun doritor, proprietatea va fi demolată, a mai spus el.
Berlinul a încercat în repetate rânduri să cedeze situl autorităților federale sau landului Brandenburg, unde se află vila, în loc să continue să plătească pentru întreținerea și securitatea complexului, care în timp s-a degradat.
Astfel, Stefan Evers a reînnoit această ofertă joi, solicitând propuneri care să reflecte istoria sitului. El nu a precizat dacă vor fi luate în considerare și cereri venite din partea unor persoane private.
„Dacă vom eșua din nou, ca în deceniile trecute, atunci Berlinul nu are altă opțiune decât să efectueze demolarea, pentru care ne-am pregătit deja”, a spus Stefan Evers.
Istoria conacului
Multă vreme ghid pentru curioşii care voiau să vadă conacul, Nadav Gablinger spune că, în 1936, orașul Berlin a decis să îi ofere lui Goebbels drept cadou de ziua sa de naștere proprietatea Von Redren, aflată pe un teren împădurit, cu vedere la lacul Bogensee, în apropiere de orașul Wandlitz, la aproximativ 40 km nord de Berlin.
În 1939, el a extins și a construit domeniul în centrul căruia se află conacul, care se întinde pe o suprafață de peste 1600 de metri pătrați, cu 30 de camere, 40 de săli de studiu și o sală de cinema, unde putea viziona filmele de propagandă înainte ca acestea să fie aprobate pentru distribuție. La vremea respectivă, construcția a costat aproximativ 65 de milioane de dolari la valoarea de astăzi. Plata nu a provenit din buzunarul său, iar costurile de construcție au fost suportate de studiourile de film UFA.
Joseph Goebbels, obişnuia să plece din Berlin, unde locuia împreună cu soția sa și cei șase copii ai lor (soţia mai avea un copil dintr-o căsătorie anterioară), şi a folosit conacul și o casă mai veche de pe amplasament pentru a primi lideri naziști, artiști și actori și, după cum se spune, ca un cuib de nebunii pentru aventuri secrete. În faza finală a celui de-Al Doilea Război Mondial, s-a mutat, însă, definitiv înapoi la Berlin. El și soția sa s-au sinucis împreună cu copiii lor, cu capsule de cianură, în buncărul lui Hitler, în timp ce trupele sovietice se apropiau.
După război, terenul a fost folosit pentru scurt timp ca spital, apoi a fost preluat de aripa de tineret a Partidului Comunist din Germania de Est, care a construit un centru de pregătire, inclusiv câteva blocuri mari de locuințe.
După reunificarea Germaniei, în 1990, proprietatea asupra sitului i-a revenit landului Berlin.
În ciuda reputației lui Joseph Goebbels, una dintre rudele sale nu a avut nicio reținere în a cere ca proprietatea să fie returnată familiei. În afară de faptul că în Germania există o lege care împiedică utilizarea profiturilor realizate de șefii regimului nazist sau obținerea unui profit de pe urma acestora, s-a dovedit că ministrul lui Hitler nu s-a deranjat niciodată să înregistreze conacul pe numele său. Municipalitatea din Berlin i-a dat proprietatea, dar aceasta nu apare în evidențe pe numele său, așa că cererea a fost abandonată imediat.
Astfel, proprietatea a rămas tot landului Berlin, dar orașul nu i-a găsit nicio utilitate. De atunci, situl a devenit o atracție pentru excursioniștii de o zi, care își pot croi drum pe terenul invadat de vegetație și pot privi prin ferestrele mari în interiorul conacului.